Papersnake/gushiwen huggingface dataset:
声声慢（中吴感旧）
张炎（宋代）

因风整帽，借柳维舟，休登故苑荒台。去岁何年，游处半入苍苔。白鸥旧盟未冷，但寒沙、空与愁堆。谩叹息，问西门洒泪，不忍徘徊。

眼底江山犹在，把冰弦弹断，苦忆颜回。一点归心，分付布袜青鞋。相寻已期到老，那知人、如此情怀。怅望久，海棠开、依旧燕来。
满庭芳 其二 春思
夏言（明代）

微雨催花，秾烟酿柳，韶光又近清明。闲门要路，芳草一时生。

北雁翩翩南去，故园隔、千里含情。东风里，可人清听，新啭上林莺。

玉堂春昼永，游丝乳燕，相逐轻盈。将彩毫频试，漫写生平。

惟有丹心恋阙，江湖梦、几度难凭。揽青铜，渐看华发，岁月迅堪惊。
禦儿舟中别朗公
徐熥（明代）

月下谈深睡去迟，满身凉露夜何其。
鸡声未断钟声起，又是江头欲别时。
初伏柳溪
韩琦（宋代）

万柳笼溪借碧涟，涤烦高会喜僚贤。人间酷暑病庚伏，世外清风有洞天。

一枕易醒西峤雨，满筵思醉北池莲。棠阴讼阒边烽静，谁信榆关作地仙。
月岩
赵崇鉘（宋代）

玉丹仙蜕驭飞翰，便作琉璃世界看。大地山河浑忘却，谩依桂树舞青鸾。
米囊花
许及之（宋代）

御米具体微，有罂无储粟。妖艳耿春光，名佳不翅足。
答章传道二首
强至（宋代）

旋刻辞章就礼闱，禁园花在遂空归。
客愁春雪杯间释，诗句青云纸上飞。
从祖近持丞相印，旧交半著侍臣衣。
扬雄未老犹堪荐，忍听沧洲买钓矶。
有何不可 其三
贝守一（元代）

桂花香满脩廊，皓月当空照我。徐徐三弄瑶琴，恁地有何不可。
雨晴
陈与义（宋代）

天缺西南江面清，纤云不动小滩横。
墙头语鹊衣犹湿，楼外残雷气未平。
尽取微凉供稳睡，急搜奇句报新晴。
今宵绝胜无人共，卧看星河尽意明。
舟中
范仲淹（宋代）

珠彩耀前川，归来一扣舷。
微风不起浪，明月自随船。
颂古十首
释端裕（宋代）

久雨不晴，云门道劄。
阳乌奋羽翰，蛟龙缩鳞鬣。
为是时节，为是佛法。
一箭两垛谩猜量，眼里瞳人眉搭飒。
沈沅陵生日
赵蕃（宋代）

十载郊居赋，当年蜡屐游。
江山元好在，人物继风流。
奏牍频能上，弦歌特暂留。
白云宽志养，黄纸拜天休。
先契仍僚契，赓酬复献酬。
悬弧颂初度，横鹗看清流。
政和亲郊三首 其一 配位酌献用《大宁》。
郊庙朝会歌辞（宋代）

于穆文祖，妙道九德。默契灵心，肇基王迹。启佑后人，垂裕罔极。

合食昭荐，孝思维则。
句
吴光（宋代）

朱唇不注晓妆薄，玉类频啼夜雨翻。
玉楼春
辛弃疾（宋代）

往年巃嵷堂前路。路上人夸通判雨。去年拄杖过瓢泉，县吏垂头民笑语。

学窥圣处文章古。清到穷时风味苦。尊前老泪不成行，明日送君天上去。
金陵寓中送陈仲慈复任苍梧
李之世（明代）

蓟门握手自何年，白下重逢话旧缘。共以萍踪怜去住，即看岐旧异风烟。

三山暂驻朝天舄，五岭还浮下濑船。南北干戈犹未定，迟君铜柱勒燕然。
洞仙歌
晁补之（宋代）

江陵种橘，尚比封侯贵。何况江涛转千里。带天香，含洞乳，宜入春盘，红荔子，驰驿风流仅比。

齿疏潘令老，怯咀冰霜，十颗金苞谩分遗。记觞前、须细认，别有馀甘，从此去，枉却栽桃种李。想相如酒渴对文君，迥不是人间，等闲风味。
赠斗垣邓君归虔 其二
林熙春（明代）

自许逃名隐画图，频年浪迹遍江湖。为予貌得皤皤发，一点灵台貌得乎。
新亭
罗必元（宋代）

五马来时集宴游，江山风景勿关愁。
合思戮力中原语，对泣何须作楚囚。
田家
潘玙（宋代）

田事收成了，仓箱积万千。
鸡鸣秋屋外，牛卧夕阳边。
溪树争收果，村醪不值钱。
幸无征役苦，一醉乐丰年。
重游随寓花落无人曾几何时不胜今昔之感二首 其一
张洵佳（清代）

天涯芳草旧王孙，鸿爪重寻印雪痕。啼鸟一声春寂寂，玉兰花发不开门。
偈颂五十一首
释道冲（宋代）

枯木龙吟，一切音响俱绝。
髑髅眼活，一切色相皆空。
觑著即瞎，听著即聋。
堪笑观音大士，无端也证圆通。
精卫
岑参（唐代）

负剑出北门，乘桴适东溟。一鸟海上飞，云是帝女灵。

玉颜溺水死，精卫空为名。怨积徒有志，力微竟不成。

西山木石尽，巨壑何时平。
胡仰山倭播功成上绩 其一
苏胤适（明代）

扬帆东下海氛消，马度岷山气转骄。云阵三千横太乙，将军十转数嫖姚。

功书大幕劳分虎，技折中原惯落雕。万里威名寒漠朔，望悬双帜倚天摇。
和林卿盘隐诗
虞俦（宋代）

倘佯三径里，陶冶一家春。
笔下文为富，胸中道不贫。
穷通知有命，行止信非人。
第恐归田计，翻成要路津。
尘灰
骆宾王（唐代）

洛川流雅韵，秦道擅苛威。听歌梁上动，应律管中飞。

光飘神女袜，影落羽人衣。愿言心未翳，终冀效轻微。
观九华龙潭
王守仁（明代）

飞流三百丈，澒洞秘灵湫。峡坼开雷斧，天虚下月钩。

化形时试钵，吐气或成楼。吾欲鞭龙起，为霖遍九州。
钗头凤 闺情
许诵珠（清代）

烟笼户。香成雾。一枝疏影横斜舞。天莹澈。冰纹结。

几竿修竹，半舞新月。洁。洁。洁。

挥毫赋。相思句。砚池润到梧桐雨。经年别。离愁切。

露螀云雁，一般凄绝。咽。咽。咽。
戏赠孙师尹
强至（宋代）

是非不到酒樽边，樗散谁呼小谪仙。
天上浮查空有路，人间种秫独无田。
花明绿野吟毫秃，月近青楼饮帽偏。
姓字未劳金简记，圣经方倚大儒传。
金陵杂兴二百首
苏泂（宋代）

南位之南下曲街，画罗窗户隔红梅。
方方丈石平如掌，曾是官家拜斗来。
夏日陪饶座主石航何给事紫屏游
王邦畿（明代）

入林辞溽暑，近水纳清凉。苔藓染新绿，芙蓉佩晚香。

云开北郭路，雷殷南山阳。日暮从归骑，清芬不可忘。
秋晚矣菊犹未开小诗速之
虞俦（宋代）

酒为多多办，花须早早开。
已愆重九约，犹待两番催。
明日还何益，西风定肯回。
游言空自解，蜂蝶笑徘徊。
晚春江晴寄友人
韩琮（唐代）

晚日低霞绮，晴山远画眉。
春青河畔草，不是望乡时。
挽吕东莱先生
宋天则（宋代）

含孕天资粹，稽参学力深。
躬纯君子行，道会圣人心。
形见温於玉，持存劲愈金。
斯文方有赖，蚤作遽闻音。
和杨畋孤琴咏
范仲淹（宋代）

爱此千年器，如见古人面。
欲弹换朱丝，明月当秋汉。
我愿宫商弦，相应声无间。
自然召南风，莫起孤琴叹。
梅花
刘文晦（宋代）

呼童汲景华，冷浸枝枝雪。
伴我山中人，吟残半窗月。
晨起览镜六首
刘克庄（宋代）

文致累臣心事薄，包谈眸子过名轻。
可怜汝辈终身悔，得似先生只眼明。
次韵褚仲明苦热行
周权（元代）

烛龙衔火飞南陆，万叠云峰天地窄。鲸波沸海泣阳侯，涸尽泉源铄金石。

人间何处逃隆暑，细葛如裘汗如雨。苍生堕此深甑中，救暍何时命如缕。

我欲太华峰头酌琼液，醉卧青瑶啸松月。明星邀我玉井旁，共折芙蓉弄香雪。

扶摇直上九万里，高揖卢敖太空里。手攀斗柄睨尘寰，濯足银河弄秋水。
赠别刘近之四首 其一
陈吾德（明代）

尊酒平生意，与子别河梁。顾瞻寡俦侣，道路阻且长。

越鸟依南寡，塞鸿向北翔。羽翼各有适，胡能不参商。

君子慎厥终，下士反其常。羲驭无还轨，荏苒悲流光。

勉矣即前路，引领迟成章。
龙门游眺
韦应物（唐代）

凿山导伊流，中断若天辟。都门遥相望，佳气生朝夕。

素怀出尘意，适有携手客。精舍绕层阿，千龛邻峭壁。

缘云路犹缅，憩涧钟已寂。花树发烟华，淙流散石脉。

长啸招远风，临潭漱金碧。日落望都城，人间何役役。
嘉有司者祭兵殇之鬼得三五绝 其三
姚燮（清代）

弃骨虽久枯，雨露濡其魂。相恤逢好官，孰非天子恩？
驺虞诗
梁潜（明代）

于穆圣皇，绥怀兆民。端本自家，笃于周亲。恩沛义洽，如煦春阳。

至和冲融，发为祯祥。祯祥伊何，厥惟驺虞。产于王国，惟皇德符。

王驯致之，献于帝庭。素质玄章，云舒雾凝。帝乃观焉，爰戢其爪。

爰言究之，践非生草。吁嗟驺虞，外何其威，内何其仁。

匪苞而凤，匪角而麟。吁嗟驺虞，曷为来哉。王拜稽首，皇则召之。

皇之仁民，沦肤洽肌。弘畅旁达，物以不疵。皇之孝友，本乎至性。

万邦咸怀，物以类应。皇帝日俞，惟王信恭。王乃麟趾，奚必驺虞。

皇帝曰吁，凡百在位。惟德召和，匪物其瑞。庶臣拜手，皇帝万寿。

庆祥毕臻，德音是懋。
西林八景 其六 北极灵神
张永明（明代）

九天玄武旧尊神，祠宇崇山近北辰。剑佩拂云旗旐黑，龟蛇出匣印符真。

披缁自古昭灵应，擢发于今得正因。任重后人齐致祷，榔梅岁岁报先春。
舣舟大藤峡口武陵使至忽奉福唐珍牍附以古风
许翰（宋代）

避兵穷岭海，我岂文休孙。
慨彼鸣凤郊，化为逐鹿原。
北吹战尘腥，南接瘴雾昏。
森然一彗孛，敢近六龙暾。
转舟大藤峡，脱死鳄与鼋。
缆袅苍崖树，落日衔未吞。
忽得素书尺，若闚黄裳坤。
招我以隐沦，雉泽遗尘樊。
游心太易初，攈逐万化根。
耿光百世后，乐此不亡存。
宁知虎符下，拥公万旌幡。
英威祖豫州，非心折王敦。
从容谢东山，逆气沮桓温。
自昔国其国，治忽信有源。
岂容社稷镇，端老孤独园。
至人心淑清，一为斯民浑。
胡骑却长啸，晋史徒清言。
武侯挥白羽，亦有军务繁。
要封鲸鲵观，复睹宸极尊。
功成去冥冥，与我俱鸿轩。
浣纱女
王昌龄（唐代）

钱塘江畔是谁家，江上女儿全胜花。
吴王在时不得出，今日公然来浣纱。
閒居杂题 其一
袁宏道（明代）

树老无花也自新，山茶红似女儿唇。数茎白发春前长，一点青峦雨后真。

莺欲下枝先作语，鹊能占岁亦如人。锦鞯金络纷纷去，飞尽晴郊十里尘。
赋昭君冢
张祜（唐代）

万里关山冢，明妃旧死心。恨为秋色晚，愁结暮云阴。

夜切胡风起，天高汉月临。已知无玉貌，何事送黄金。
江上
晁公溯（宋代）

岸冷霜排草，川明月上梅。
清游诚可爱，深夜孰能来。
不作寻山去，难成访剡回。
此生惭野老，过往只田莱。
清源道中别裕卿二首 其一
胡应麟（明代）

十日平原饮未阑，更携离色上征鞍。浮云万里幽期隔，明月千峰旅梦寒。

片诺久知肝胆尽，深交那问鬓毛残。孤帆岁暮能相过，风雪桐江有钓竿。
景灵旧钟
李知退（宋代）

思昔祥符日，先皇建景灵。
六飞亲奠币，万国尽来庭。
睹物知全盛，闻声识典刑。
孤臣肠九折，不忍视斯铭。
得黄希尹金陵书答以四韵
欧大任（明代）

送君白门去，五载尚为郎。握手知何日，题书问故乡。

潮声江浦雁，秋色石城霜。一叶西风外，无因到洛阳。
江南五首 其五
刘克庄（宋代）

身是假皇帝，国由内太师。伪朝旧宫殿，历历有遗基。
戊子元夕大雪
于石（宋代）

去年逢元夕，交光灯与月。
今年逢元夕，交光灯与雪。
有月已甚奇，一雪更奇绝。
灿烂星斗光，晃耀琼瑶阙。
纷纷竞儿嬉，笙歌声不歇。
年来独衰懒，颇亦厌喧杂。
呼儿早闭门，拥炉烧落叶。
雪月两不知，孤灯任明灭。
玛瑙坡四咏
释智圆（宋代）

玛瑙坡前石，坚贞可补天。
女娲何处去，冷落没寒烟。
奉和鲁望徐方平后闻赦次韵
皮日休（唐代）

金鸡烟外上临轩，紫诰新垂作解恩。涿鹿未销初败血，

新安顿解已坑魂。空林叶尽蝗来郡，腐骨花生战后村。

未遣蒲车问幽隐，共君应老抱桐孙。
方广道中半岭少憩
张栻（宋代）

半岭篮舆小驻肩，眼中已觉渺云烟。
山头更尽无穷境，非是人间别有天。
自横山归偶成
张镃（宋代）

杖藜如向碧空行，路转松杉面面声。
遗庙香残人少到，古台仙面草閒生。
都缘世念多时绝，不但尘襟逐境清。
却上小舆归寓舍，晚峰明暗紫烟横。
满江红（即席次韵宋权县彝约客）
魏了翁（宋代）

世道何常，都一似、水流云出。叹自古、燕巾滥宝，楚山迷璧。老我如今观变熟，行藏语嘿惟有时适。似沧溟、容得乘禽飞，双凫集。

花露晓，松风夕。经味永，山光吸。历岩中考第，案头月日。物欲强时心节制，才资弱处书扶掖。拟棕鞋、桐帽了平生，投簪舄。
太湖诗 其十三 孤园寺
皮日休（唐代）

艇子小且兀，缘湖荡白芷。萦纡泊一埼，宛到孤园寺。

萝岛凝清泊，松门湛虚翠。寒泉飞碧螭，古木斗苍兕。

钟梵在水魄，楼台入云肆。岩边足鸣𧔢，树杪多飞鸓。

香莎满院落，风汎金靃靡。静鹤啄柏蠹，闲猱弄榅䗁。

小殿熏陆香，古经贝多纸。老僧方瞑坐，见客还强起。

指兹正险绝，何以来到此。先言洞壑数，次话真如理。

磬韵醒闲心，茶香凝皓齿。巾之劫贝布，馔以栴檀饵。

数刻得清净，终身欲依止。可怜陶侍读，身列丹台位。

雅号曰胜力，亦闻师佛氏。今日到孤园，何妨称弟子。
清明
白玉蟾（宋代）

新除小垒燕方谋，又拜晴蜂万户侯。
占破清明三五日，实封芍药一千头。
花间作梦碧蝴蝶，柳外谈禅黄栗留。
物物是题吟不尽，却烦酒作钓诗钩。
观禾川新涨
刘崧（元代）

胜乡三日雨如秋，两江新水拍山流。长杉短筏不敢下，怕有蛟龙乘夜游。
出居庸
罗荣（明代）

戴星策马下居庸，烽燧烟消远道通。地接浮云天咫尺，山悬断壁水西东。

青霓明灭轮蹄下，黄屋参差指顾中。壮趾江南还塞北，男儿巳慰射桑蓬。
玉楼春
佚名（宋代）

北湖云锦。铺遍琉璃三万顷。风月诗仙。趁得花时出洞天。
红菱月藕。满劝一杯千岁寿。来岁看花。新筑苏堤路上沙。
雪中六解
姜夔（宋代）

沉香火里笙箫合，暖玉鞍边雉兔空。
辨得煎茶有骄色，先生只合作诗穷。
立秋前九日大雨凉甚二首 其一
陆游（宋代）

天暑正三伏，雨来俄九秋。寒声入檐户，爽气袭巾褠。

山色凝深黛，溪流战怒虬。身轻更何苦，处处可闲游。
归途感河南父老语
许及之（宋代）

河南民力已无堪，泣诉王人语再三。勤苦遗黎姑少忍，北人何止弃河南。
道院
徐安国（宋代）

斋馀深炷一炉香，宴坐怡神阅宝章。夜静沉沉天籁息，步虚声起月回廊。
和信仲酴醾
胡寅（宋代）

化工收余春，不令寂寞回，
殷勤三月尽，更放名花开。
灿然白雪姿，乱洒青云堆。
奇香满深院，冷艳绝浮埃。
弟昆林下兰，执友岭上梅。
何年蕊珠殿，移根画堂栽。
邂逅得佳客，开窗设尊罍。
檀心半未展，更著红烛催。
惜无倾城髻，斜插一枝来。
赏心不可奈，折取浸瑶醅。
可怜清夜阑，叠鼓如轻雷。
笙箫发梦想，云雨下阳台。
樱厨未羞涩，高会意重陪。
花魂入诗韵，属和愧非才。
火田郑次山贫士也有燕坐之处五为赋之·岁寒
陈文蔚（宋代）

中独抱孤清，外示聊以朴。
不结桃李交，风味良不恶。
次韵史猷父来见
陈著（宋代）

诗书门户耿余光，残月孤星各一方。
白首相逢笑相问，何如耆旧在襄阳。
见袁蒙斋
姚镛（宋代）

书说曾传到剡中，不图今见古人风。间生伊洛二三子，安得龚黄十数公。

仁性未尝离日用，道心元自与人同。絜斋衣钵慈湖学，愿发精微一启蒙。
浣溪沙·转烛飘蓬一梦归
李煜（五代）

转烛飘蓬一梦归，欲寻陈迹怅人非。天教心愿与身违。
待月池人空逝水，荫花楼阁漫斜晖，登临不惜更沾衣。
洛阳桥三首
刘克庄（宋代）

嬴氏曾驱六合人，蔡侯只用一州民。
立犀岂不贤川守，鞭石何须役海神。
食蟹九首 其四
萧立之（宋代）

诸公俎豆亦风流，肥腯何曾为彘谋。欲免镬汤君自择，速营将老有糟丘。
五代史六首 其一 石敬塘
郑学醇（明代）

南北分疆自白沟，中华沦没几春秋。堪怜不夜临关月，兵照燕云十六州。
总宜园
翁元龙（宋代）

此间不愧总宜名，山色湖光任雨晴。
鸿雁一声秋意惨，疏杨援曳尚多情。
生秋诗用元微之生春诗韵 其六
弘历（清代）

何处生秋早，秋生江路中。有期桑土社，无恙布帆风。

山市晴岚散，渔蓑晚霁融。水乡多乐事，莫漫过蚕丛。
叔祖阁学生朝以丹砂铸酒杯为寿
张镃（宋代）

真人玉练超尘质，尚假金盐煮坚石。
要知草伏砂最难，护气延年本仙术。
神炉秘炭呼祝融，日月出没奔朱龙。
至今受化感灵药，异宝具体专奇功。
铸杯献公酌沆瀣，雕盘枣实如瓜大。
飞琼鼓簧双成笙，醉色渥丹天所爱。
东风吹万才两旬，庭序更数三千春。
丹砂为金金生沙，坐阅东海扬车尘。
全才备德难具陈，紫枢黄阁旋洪钧。
愿从宏芘托此身，举杯论文日相亲。
洪都四景 其三 东湖夜月
韩雍（明代）

湖水漫漫烟雾生，人间万籁寂无声。独留一片秋空月，照见波心彻底清。
冬景感怀
曾丰（宋代）

草曾为底恶，霜乃得能嗔。
罢曳木无守，虔刘风不仁。
枫衰山反本，石出水藏神。
浩叹吾其老，犹为逆旅人。
送胡御史迁评事考满赴北
李昌祺（明代）

雪中归雁带离声，且共清尊慰别情。周室群僚尊柱史，汉家多士重廷评。

洸河冻解流澌下，蓟野春回细草生。此去定应司献纳，丹心长向北辰倾。
瑞鹧鸪（二之二）
柳永（宋代）

全吴嘉会古风流。渭南往岁忆来游。西子方来、越相功成去，千里沧江一叶舟。

至今无限盈盈者，尽来拾翠芳洲。最是簇簇寒村，遥认南朝路、晚烟收。三两人家古渡头。
同王主簿有所思
谢朓（南北朝）

佳期期未归，望望下鸣机。
徘徊东陌上，月出行人稀。
寒食日怀寄友人
齐己（唐代）

万井追寒食，闲扉独不开。梨花应折尽，柳絮自飞来。

梦觉怀仙岛，吟行绕砌苔。浮生已悟了，时节任相催。
漱玉滩
陈岩（宋代）

水石相逢骤作声，铿然律吕自天成。
山中纵泛知音听，亦有流鱼傍岸行。
严州名宦九首 其八 张栻
林光（明代）

南轩先生魏公子，平生理学究渊旨。有为无为看几微，天理人欲分彼此。

晦翁东莱俱托交，讲磨历历穷疑似。官值秘阁本清要，乾道五年州刺史。

不疾而速不严威，丁盐钱绢奏蠲止。淫词简斥旅名山，学门改创因公始。

华阳伯爵景定封，从祀千年应未已。
聒龙谣
高士奇（清代）

色夺柴磁，形摹腰鼓，惯贮狸奴鱼饭。官样分明，溯靖康年远。

恁时伴、小石戎葵，对捕雀，画图悽惋。倩勾留、傍舍乌圆，几度暗偷眼。

宫娃弄，尽消闲，想敲取钗凤，绛唇低唤。飘流江左，甚千缗难换。

笑吴侬、聘得吴监，空费尽、吟窗笺管。莫谩夸、汉苑秦台，玉环金盌。
次韵谢周兄见访
方回（元代）

弱壮之间几辈流，不凡已与老成侔。
笔端可挽千钧弩，胸次如登百尺楼。
良木政须资长养，芳兰未厌□□□。
□□衰晚不闻道，幸早专心似奕秋。
和雁湖先生病起自警八章
程公许（宋代）

学仙宁复华念，为士苦畏四邻。
铁弹茅茨何在，两翁心岂违人。
僧舍二首
赵嘏（唐代）

只言双鬓未蹉跎，独奈牛羊送日何。

禅客不归车马去，晚檐山日为谁多。

溪上禅关水木间，水南山日与僧闲。

春风尽日无来客，幽磬一声高鸟还。
蘅园
邵齐焘（清代）

帆开京口向扬州，郊外园亭得胜游。池上修廊循野岸，花间曲胜接飞楼。

平堤似带随疏柳，落日衔山系客舟。回首乡关不知处，海天无际暮云愁。
湖居春晚杂赋八绝 其五
周紫芝（宋代）

黄蜂归后燕成家，杨柳初飞一两花。已是无春可拚得，乱红何苦恼霜华。
和白晓月题半山庵壁诗
硕塔哈（清代）

右怨别诗，妾姊白晓月氏作也。初姊距妾家本数武而近，以故得朝夕会。凡有感触辄成诗，诗辄示妾。戊戌岁以中秋对月作见示，且索和，中有边塞征人意，深闺思妇情。妾亦口号成律，有“物随秋渐老，人与月同孤”句。越明年，渠良人远戌去。今年夏，妾夫子亦从军徂闽，芝房寂寞，锦帐生寒，秋月春花，徒伴一窗萧瑟。曩者中秋对月句，斯其识欤。嗟夫！通于才而穷于命，丰于貌而啬于时者，古今来指不胜屈。妾才若貌，固远弗逮姊氏万一，其时命不偶，未之稍稍上下。今读渠壁间韵，不禁泣数行下，因呜咽握管，次原韵成三绝句。

帐冷衾寒怨阿谁，柳烟花雨总成悲。
怕看春草当窗绿，别后珠帘尽日垂。

塞外马嘶青海夜，闺中人动白头悲。
可怜别后庭前柳，一样黄昏带月垂。

领略春光今共谁？杜鹃声里最堪悲。
香闺梦绕沙场月，曾见征人亦泪垂。
送喻介夫
文同（宋代）

介夫陵阳奇男子，节义素为人所谈。
身长七尺气万丈，自谓流落谁能甘。
去将旧学中新格，坐取高第如手探。
明年西归有光耀，且请为我来山南。
景云初语
佚名（唐代）

前有裴马，后有卢李。
题善化陈令兰室
释德洪（宋代）

种性难教草掩藏，苍然小室为谁芳。槲培几案轩窗碧，坐款宾朋笑语香。

糁地露英犹洁白，快人风度更纤长。议郎嗜好清无滓，独有幽兰可比方。
句
刘才邵（宋代）

见说木天犹突兀，暂时金地亦清闲。
偈颂一百三十三首 其五十八
释法薰（宋代）

今朝端午节，钟山强饶舌。家无白泽之图，妖怪自然消灭。

灭，灭，夜行一任贪明月。
偈颂九十三首
释梵琮（宋代）

片纸展信旗，舒卷通消息。
其中一个字，今古无人识。
送王推赴调
陈宓（宋代）

俯视庸流四海空，纵横万卷贮胸中。
兰台不日看登用，莲幕三年肯奏功。
松迳未荒心已动，雪舟谁办兴先穷。
帝城春事需春到，讵许□菲褪白红。
纪龙井上所见
郑清之（宋代）

摇曳轻阴羃柳堤，坳塘日暖漾凫鹥。
无端崖下鸣榔发，飞起一声过水西。
寂音自赞四首 其一
释德洪（宋代）

窜朱崖军而生，还遭黄茆瘴而复活。陷于采石而不死，囚于并门而自脱。

夜行有披袖神光，露卧醉压糟醇浊。魔外熟视之无如之何，佛祖不得已与之酬酢。

两眼入鬓头髼松，手中木蛇毒如药。
谢和诗
强至（宋代）

窗外家僮遽疾呼，开门满幅把明珠。
惊回一觉无聊梦，犹有寒灯守药炉。
度仙霞岭步周栎园壁间原韵 其三
黄惠（清代）

纡回石级接天长，北苑屏风面面张。十里鷇音随地转，一肩湖草过山香。

卉衣推髻盘荒径，红橘青瓜贡尚方。半刻閒身同小隐，竹竿籊籊立沧浪。

呼吸真堪帝座通，上方初日照曈昽。饭僧烧笋空林下，供佛移花古刹中。

老圃灌园擎瓮重，旱田编竹引泉工。半生辜负看山约，又向春风逐塞鸿。
上安晚先生郑左相
宋伯仁（宋代）

直上昭文便乞闲，貂蝉鬓底未全斑。
静看世事千年后，总在梅花一笑间。
松菊主宾虽自得，君王休戚暗相关。
更须正笏岩廓上，整顿皇家若泰山。
赠邮文秀才
姚勉（宋代）

风行水上真文章，不羽不胫游四方。
妙语缀入牙颊香，意有佳四扬其芳。
美君金璧不愿将，多文为富纷储藏。
牙签玉轴缃缥囊，书船贯月飞虹光。
鼎肉试取一脔尝，珠玑璀璨锦绣张。
痴指快读下五行，虎凤蔚跃蛟龙翔。
尚欲效学鸡林商，遍索伟制丰行装。
哲匠谨勿麾门墙，当遣纸价贵洛阳。
和梅挚北池十咏
蒋堂（宋代）

池上有驯鹿，亭台深处行。
长随熊轼惯，且免兔置惊。
遥草眠多稳，流泉饮亦清。
寸岑有灵囿，可使遂微生。
肖梅香
张吉甫（宋代）

江村招得玉妃魂，化作金炉一炷云。但觉清芬暗浮动，不知碧篆已氤氲。

春收东阁帘初下，梦想江湖被更熏。真似吾家雪溪上，东风一夜隔篱闻。
导引·重熙累盛
佚名（宋代）

重熙累盛，睿化畅真风。尊祖奉高穹。林棼彩仗明初日，瑞气满晴空。玉銮徐动出环宫。虔巩罄宸衷。礼成均庆人神悦，圣寿保无穷。
菩萨蛮 寄司兰六姊
陈蕴莲（清代）

池塘春草如丝碧。同怀千里关山隔。何处是维扬。眉头暗锁长。

迢迢双鲤集。慰我时相忆。江上采芙蓉。秋来明月中。
次韵子云盱眙道中三首
韩元吉（宋代）

江南淮北市初通，人语忻忻作好风。
抱耒只思耕陇底，买船谁复渡辽东。
向来熊耳真投甲，此去天山拟挂弓。
上策圣君今自治，白头忧国寸心同。
思山居一十首。忆葛胜木禅床
李德裕（唐代）

忆我斋中榻，寒宵几独眠。管宁穿亦坐，徐孺去常悬。

虫网垂应遍，苔痕染更鲜。何人及身在，归对老僧禅。
与林中书李礼部同宿囊山三首 其三
刘克庄（宋代）

二妙相从寂寞滨，山灵怪有此嘉宾。作桑下梦才三宿，比橘中翁少一人。

剪截锦机输子巧，分张宝藏拔予贫。临歧但祝俱黄发，莫把华簪换角巾。
巴陵舟中望岳阳楼
严烺（清代）

片帆三日到巴陵，风利高楼泊未能。此地久经迁客去，何年还共酒人登。

眼浮虚白横千里，云卷空青上几层。欲向洞庭吹短笛，神仙何处恐无应。
湖南草堂
秦奭（明代）

竹里衡门掩翠微，自将荷叶制春衣。园林雨过梅初熟，池馆风轻燕学飞。

浊酒半缸怕我老，短琴三弄识人稀。明朝准买湖南棹，拟向沙头理钓丝。
登谢屐亭赠谢行之
叶绍翁（宋代）

君家灵运有山癖，平生费却几两屐。
从人唤渠作山贼，内史风两定谁识。
西窗小憩足力疲，梦赋池塘春草诗。
只今屐朽诗不朽，五字句法谁人追。
天台览遍兴未已，天竺山前听两水。
秦人称帝鲁连耻，宁向苍苔留屐齿。
乙庵是渠几世孙，登山认得屐齿痕。
摩挲苔石坐良久，便欲老此岩之根。
吾侬劝渠且归去，请君更学遥遥祖。
遥遥之祖定阿谁，曾出东山作霖雨。
乙庵未省却问侬，莫是当年折屐翁？
灵草
黄裳（宋代）

五行在万类，惟草最柔弱。春至忙发生，秋来遽衰落。

如何却有灵，阴制长生药。金石走或飞，落鼎谁能捉。

若乃赤帝兵，飞走请自缚。万鍊致妙用，造化犹天作。

中抱阴阳精，浅陋安可度。莫笑荣复枯，浮生尚堪托。
月月红花
方回（元代）

十二循环换律筒，芳葩长是笑春风。
山家不识尧蓂荚，日历聊凭月月红。
池阳山店
林逋（宋代）

数家村店簇山旁，下马危桥已夕阳。
惊鸟忽冲豀霭破，暗花闲堕堑风香。
时间盘泊心犹恋，日后寻思兴必狂。
可惜回头一声笛，酒旗斜曳出疏篁。
次韵袁提学题皇甫真人清虚庵二首
方回（元代）

犹忆清虚下云汉，转头劫堑已灰飞。
三山恍惚惊鳌动，千岁凄凉望鹤归。
风度羡君仙骨莹，年华迫我世缘微。
岂无道侣歌招隐，许脱红尘卧碧霏。
谢赵周锡制干和篇
袁说友（宋代）

甫掷抛砖句，俄惊翻水成。
源泉夸敏思，击钵噤无声。
白玉雕镌巧，黄金煅炼精。
我惭非腹稿，不复敢披呈。
扇子诗 其二十七
李石（宋代）

竹影千林一族，此中孝子门家。释老曾经抱送，诗书便是生涯。
题水底猿捉月图
樊甫（明代）

漏板敲愁夜惊冷，露井梧桐湿无影。海风吹星消碧烟，青天不见纤月悬。

嫦娥泪泣桂香死，谁知兔魄沈水底。巫猿激烈心欲飞，便伸长手搒摸之。

夷神叱咤蛟龙怒，翻倒沧海上天去。
次韵彦远相州道中二首
晁补之（宋代）

朝入一几纵，暮入一几横。
黄卷值昔人，欢与相逢迎。
孙子谢口值，阮生劳目睛。
登亦岂必喑，籍犹未能盲。
学非经世具，所贵自知明。
仁义有不然，失时悲战泓。
一生屐几量，况欲俟河清。
动与道弥远，静于理逾精。
君能问舍往，吾亦卖刀行。
烛
鲁交（宋代）

暖烟红炬两飘香，珠箔沈沈下建章。有燄只凭心一寸，无愁虚滴泪千行。

流苏帐里回残梦，白玉台边映宿妆。若到蓬山留夜直，金莲应照佩锵锵。
水晶殿进讲周易二首 其一
周伯琦（元代）

水殿菲菲绿雾浮，貂蝉济济讲筵优。影摇蠹简三千字，光烛龙章十二旒。

琐辟洞门天不夜，珠帘澄彻气长秋。宝箴拟献狂心切，冰柱何庸险语收。
田人夜归
梅尧臣（宋代）

田收野更迥，墟里隔烟陂。
荒径已风急，独行唯犬随。
荆扉候不掩，稚子望先知。
自是一生乐，何须闾井为。
胡楚玉，法门之龙象也，虽混迹㞐士，而超契应真。一旦别余游五台礼文殊大士，感此赋古体一章以赠
王世贞（明代）

五台小五岳，梵天作真境。一岳为一台，秀出太行顶。

青分鹫岭为，白破鸡足瞑。七宝蟠紫空，三珠喷香井。

灵花时自秀，法雨长夏冷。吾闻古师利，结法当兹岭。

不避老宿嫌，时时神猊骋。楚公乘古来，少小发精猛。

服从居士便，心作苾刍静。托钵行别余，去去入幽迥。

圣灯悟来现，佛日尘内永。不畏毒龙摄，所畏在光景。

若叩清凉台，翛然在衣领。
岸柳
杨万里（宋代）

柳梢拂入溪云阴，柳根插入溪水深。
秪今立岸一弊帚，归时弄日千黄金。
人生荣谢亦如此，谢何兄怨荣何喜。
秋霜春雨自四时，老夫问柳柳不知。
绝句送和弟行东皋兼过献臣二首 其一
刘敞（宋代）

落日浓霞辉碧潭，淮南风物似江南。榜船载酒随凫雁，物色诗怀著意探。
再辟耕云隐居
尹廷高（元代）

凿岩重辟旧吟庐，天遣幽居入画图。茶灶笔床清意思，蒲团竹榻静工夫。

田园自觉渊明是，泉石甘随柳子愚。莫笑吾居仅容膝，心闲无事即蓬壶。
颂古三十一首
释如本（宋代）

殃崫雄雄方勇锐，瞿昙住住息风波。
杀人作佛当头劄，覆雨翻云在刹那。
被诏还阙过碧落洞观元伯兄留题怅然久之兼成拙诗以纪胜概
向宗旦（宋代）

洞府穹隆罩碧津，云扃岫幌谢嚣尘。
泉声激激撞群玉，乳溜垂垂挂万巾。
绝景多藏穷僻处，胜游少有放闲人。
剥苔洗壁寻遗刻，惆怅难兄笔尚新。
钱塘潮图
胡仲弓（宋代）

轻绡淡墨天冥冥，眼中似觉封西兴。
银山大浪万鼓过，海潮逆上江倒行。
前年南游此饯别，亲友握手难为情。
酒酣拂袂不忍顾，欹枕仰看云帆轻。
平生当迹半天下，摇毫掉舌终何成。
并州故乡真可画，新生白发星星明。
宫词
朱权（宋代）

翡翠空间云母屏，宫娥夜坐数流萤。
月华淡淡清无暑，笑把瑶笙学凤鸣。
玩新庭树，因咏所怀
白居易（唐代）

霭霭四月初，新树叶成阴。动摇风景丽，盖覆庭院深。

下有无事人，竟日此幽寻。岂惟玩时物，亦可开烦襟。

时与道人语，或听诗客吟。度春足芳色，入夜多鸣禽。

偶得幽闲境，遂忘尘俗心。始知真隐者，不必在山林。
朝回游城南
白居易（唐代）

朝退马未困，秋初日犹长。回辔城南去，郊野正清凉。

水竹夹小径，萦回绕川冈。仰看晚山色，俯弄秋泉光。

青松系我马，白石为我床。常时簪组累，此日和身忘。

旦随鹓鹭末，暮游鸥鹤旁。机心一以尽，两处不乱行。

谁辨心与迹，非行亦非藏。
咏怀二首 其一
杜甫（唐代）

人生贵是男，丈夫重天机。未达善一身，得志行所为。

嗟余竟轗轲，将老逢艰危。胡雏逼神器，逆节同所归。

河雒化为血，公侯草间啼。西京复陷没，翠盖蒙尘飞。

万姓悲赤子，两宫弃紫微。倏忽向二纪，奸雄多是非。

本朝再树立，未及贞观时。日给在军储，上官督有司。

高贤迫形势，岂暇相扶持。疲苶苟怀策，栖屑无所施。

先王实罪己，愁痛正为兹。岁月不我与，蹉跎病于斯。

夜看丰城气，回首蛟龙池。齿发已自料，意深陈苦词。
步月 题黄小岩“秋江玩月图”
赵我佩（清代）

孤鹤南飞，大江东去，诗怀直恁句留。暮霞晚景，风急白萍洲。

想句笛、鱼龙起舞，千山外、远豁双眸。人何在、琼楼玉宇，高旷不胜秋。

悠悠。香雾绕，销魂怕暗省，檀板歌喉。青衫泪湿，灯火话难周。

延素魂、朱阑共凭，卷疏星、银蒜齐钩。归去也，深情未肯逐潮收。
独夜
金銮（明代）

小窗成独卧，落月满残更。
双眼苦难合，孤灯耿自明。
林喧疏鸟梦，霜冷咽鸡声。
白发知多少，和愁夜夜生。
开善寺诗
阴铿（南北朝）

鹫岭春光遍。
王城野望通。
登临情不极。
萧散趣无穷。
莺随入户情。
花逐下山风。
栋里归云白。
牕外落晖红。
古石何年卧。
枯情几春空。
淹留惜未及。
幽桂在芳丛。
满江红·明日元宵
王迈（宋代）

明日元宵，蔼佳气、清凉金粟。人道是、史君寿母，宴瑶池曲。九十春来萱草茂，三千年后蟠桃熟。看鳌头、名字未多时，分符竹。熏宝篆，张银烛。佳庆事，人人祝。况平反阴德，在长生箓。最喜芸香怀玉燕，安排锦帐骑银鹿。待雕轩、文驷上堤沙，如天福。
橘柚垂华实
佚名（两汉）

橘柚垂华实，乃在深山侧。
闻君好我甘，窃独自雕饰。
委身玉盘好，历年冀见食。
芳菲不相投，青黄忽改色。
人倘欲我知，因君为羽翼。
旅夜闻寇
方维仪（明代）

蟋蟀吟秋户，凉风起暮山。
衰年逢世乱，故国几时还。
盗贼侵南甸，军书下北关。
生民涂炭尽，积血染刀镮。
口号十首呈程殿撰
陈造（宋代）

白璧明玑每堕前，续貂辄复耸双肩。
一从归作漳滨卧，不寄诗筒恰五年。
秋日纪感
释行海（宋代）

闻鸡击楫旧英雄，何处山河是洛中。
龟土坼烟秋望雨，兔轮生晕夜占风。
醾芜只为王孙绿，菡萏难胜越女红。
今日最怜羊叔子，鞑尘同污鹿门翁。
秋浦寄内
李白（唐代）

我今寻阳去，辞家千里馀。
结荷倦水宿，却寄大雷书。
虽不同辛苦，怆离各自居。
我自入秋浦，三年北信疏。
红颜愁落尽，白发不能除。
有客自梁苑，手携五色鱼。
开鱼得锦字，归问我何如。
江山虽道阻，意合不为殊。
饯别王十一南游
刘长卿（唐代）

望君烟水阔，挥手泪沾巾。
飞鸟没何处，青山空向人。
长江一帆远，落日五湖春。
谁见汀洲上，相思愁白蘋。
赠龟师龚先生
徐庸（明代）

元龟隆隆法天地，玄服被体色无二。甲虫三百寔为长，江海鼋无总凡类。

两仪成象始开辟，神应玄武乃定位。子孙蕃衍累千万，藏匿变化各奇异。

下潜松根致悠久，上巢莲叶亦容易。深居俯仰足导引，长生往往能服气。

五总六眸古共称，生成十尾得千岁。夏禹治水存厥功，洛书一出数乃备。

洪范九畴载大经，至宝相传有文字。成周金縢主穆卜，家国可以决大事。

伟哉宣尼让文仲，鲁论居蔡固非智。圣贤功业仁义心，藻节藏室亦徒治。

迨乎炎刘继兴日，太史作传系评议。孰云世远不可及，古人今人同一揆。

中吴龚君德尚占，传自父祖畅灵秘。名扬四方不虚有，老自耆艾幼童稚。

水沉香霭浮湘帘，座拥皋比广开肆。红炉炽炭融春阳，炉铸金鸟器尤利。

七十二钻兆不穷，五乡六爻分次第。摩肩接踵问凶吉，应口随答合诚意。

嗟余亦尝就君占，是非进退待指示。毫釐不敢相参差，庶乃完好无乖戾。

岁月骎骎若流水，廿年遂尔成交契。金兰岂独多绸缪，世上人人重高艺。

兼金拱璧愧乏酬，勉赋新诗表心志。
卜算子
梁鼎芬（清代）

万叶与千枝，红照花如海。可惜车尘日日来，顷刻容颜改。

想像好芳时，寂寞閒庭外。只好明年再踏春，携酒同君待。
偈颂一百零一首
释慧性（宋代）

无作无为，无说无示。
可以济群，类统万邦。
同六虚，融三际，
此是吾家第一义。
山房秋日即事 其一
郑清之（宋代）

雨后鸣湍走碧溪，水声秋意恰相宜。窥蝉螳臂方衷甲，啄蚓鸡群竞济师。

初月挂檐窗未觉，新凉入牖簟先知。西风早已催征棹，管领莼鲈入梦思。
中夏昼卧
刘兼（唐代）

寂寂无聊九夏中，傍檐依壁待清风。

壮图奇策无人问，不及南阳一卧龙。
效十二属体
邹浩（宋代）

区区鼯鼠技不优，鼓刀要使无全牛。力探虎穴必有获，纵如兔窟焉能谋。

好龙既久乃龙至，画蛇添足岂蛇侔。骢马御史风烈在，瘦羊博士声名流。

棘端犹作刻猴用，宝鼎忽患烹鸡求。相狗他年会见赏，牧豕海上非吾忧。
泛舟长河水寺之东宾仙游李君将赴召予欲其有所思也拟是曲以送之
罗玘（明代）

泛舟长河水，河水过漫漫。澄心寤物理，且作行路难。

竞急恐不达，其前有惊湍。万斛等一叶，于何恃根盘。

飘飘若乘云，既济事乃安。昨逢舶商来，云自东三韩。

何尝驾飞车，舶壮岁月宽。飓母几翻海，高涛涌峰峦。

鲸吞杂鼍作，恍歘参神奸。时吾舶中人，如以铁作肝。

色空身世忘，卒亦无伤残。商言我更豁，我行且加餐。
诗悼路钤舍人德久潘公
叶适（宋代）

诗人冥漠去何许，花鸟相宽不作愁。
耆旧只今新语少，九原唤起韦苏州。
晦日西窗怀故山
陆游（宋代）

今朝休日仍无客，茶罢西窗卧解衣。
白发已侵残梦境，绿苔应满旧渔矶。
桃源鸡犬尘凡隔，杜曲桑麻梦想归。
赖有小山聊慰眼，幽篁丛桂雨霏霏。
偕章宰劝农房山 其一
陈造（宋代）

登临一拟豁心胸，著我松窗竹屋中。宛是官曹缚雕虎，不容尘眼到飞鸿。

绵延天际应平碧，孤负林梢抹嫩红。俛仰去年舒啸地，解衣聊复近熏笼。
一百五日作 其二
宋祁（宋代）

客舍已萧寂，况逢龙忌辰。何烦申火禁，自有不黔人。
雨后饮苏子川宅望西山得花字
欧大任（明代）

西山爽气满窗纱，丹凤城南日未斜。翠黛遥分燕柳色，青云平出岳莲花。

閤开双瀑长临涧，鸟度诸峰半带霞。尊酒却疑人境外，谁知还醉近臣家。
和千家诗六十首 其二十 戏赠看花
李江（明代）

拂风清影隙中来，光景相逢又一回。抹粉涂脂还竟日，不知芳草满庭栽。
頫江楼分韵得春字
陈造（宋代）

子政文笔劲，武陵豪气振。
高骞霄汉步，分占燕莺春。
造化归吟思，樽罍著散人。
芳时好宾主，载酒未妨频。
与谢翱赠答诗
金车美人（唐代）

阳台后会杳无期，碧树烟深玉漏迟。

半夜香风满庭月，花前空赋别离诗。

相思无路莫相思，风里花开只片时。

惆怅金闺却归去，晓莺啼断绿杨枝。

一纸华笺洒碧云，馀香犹在墨犹新。空添满目凄凉事，

不见三山缥缈人。斜月照衣今夜梦，落花啼鸟去年春。

红闺更有堪愁处，窗上虫丝几上尘。

惆怅佳期一梦中，武陵春色尽成空。欲知离别偏堪恨，

只为音尘两不通。愁态上眉凝浅绿，泪痕侵脸落轻红。

双轮暂与王孙驻，明日西驰又向东。
祭九鼎十二首 其八 立秋，阜鼎酌献用《成安》。
郊庙朝会歌辞（宋代）

明德崇享，磬筦锵锵。铿兮佩举，峨冠齐庄。肆陈有序，承箱是将。

其牲伊何，笾豆大房。
鹧鸪天 水仙词
沈禧（元代）

邂逅江妃泽畔逢。何年谪降蕊珠宫。轻绡翦袂罗裁袜，秋水为神玉作容。清浅处，月明中。凌波微步欲飘空。三生已断身前梦，一味全真林下
和归工部送僧约（工部，归登也，约，荆州人）
韩愈（唐代）

早知皆是自拘囚，不学因循到白头。

汝既出家还扰扰，何人更得死前休。
偈颂一百三十六首
释惟一（宋代）

今朝结制，号令宜先。
三章约法，普示人天。
身不可妄动，亦不可块然。
口不可妄开，亦不可默然。
意不可妄举，亦不可罔然。
依如是行如是住，圆觉伽蓝常现前。
初冬快晴陪宣卿叔夏游石头庵过三生藏穷深极
胡寅（宋代）

山北山南久问津，瘦藤芒屩最相亲。
况逢日下云间客，那用驴前马后人。
叶少保挽词六首
韩元吉（宋代）

翰墨通家旧，吁嗟大父时，
追随千里驾，酬唱百篇诗。
小器惭非远，孤童误见奇。
殷勤授简意，敢负昔年期。
竹
殷尧藩（唐代）

窗户尽萧森，空阶凝碧阴。不缘冰雪里，为识岁寒心。
孟秋陪祀
任道（宋代）

亲王代祀抚松楸，玉座金门敞素秋。
日月丽文深睿想，风云齐仗俨神游。
钟离树老幻宫壮，芒砀山高王气浮。
此日彤庭瞻拜地，祠光应彻五城楼。
北第再赏芍药
韩琦（宋代）

广陵花发信惟夭，已剪还开客重邀。满引莫辞金凿落，盛观何止玉逍遥。

娇红闹密轻多叶，醉粉攲斜奈软条。且纵高吟赏真艳，侍姝羞匿不须招。
赠黔南贾使君
黄庭坚（宋代）

绿发将军领百蛮，横戈得句一开颜。
少年圯下传书客，老去崆峒问道山。
春入莺花空自笑，秋成梨枣为谁攀。
何时定作风光主，待得征西鼓吹还。
和颜长官百咏·边庭
朱继芳（宋代）

年年塞草欲秋时，左右红旗说战机。
介胄粗官应有语，而今宰相好吟诗。
与曹道士
曹勋（宋代）

吾宗有佳士，导江秀贤支。
妙处本清净，浩气蟠虹蜺。
驾言还庐山，春台方融怡。
他时鸣云璈，共采桐柏芝。
长寿寺粲公院新甃井
李颀（唐代）

僧房来往久，露井每同观。白石抱新甃，苍苔依旧栏。

空瓶宛转下，长绠辘轳盘。境界因心净，泉源见底寒。

钟鸣时灌顶，对此日闲安。
西园十咏·乔楠亭
吴中复（宋代）

古木西园胜，亭延上客过。
色无花卉妒，坚为雪霜多。
干育千年秀，根含一气和。
明堂求厚栋，可得老岩阿。
又菊四咏 其三 旧朝服
孙传庭（明代）

孤芳无分侍东皇，惨淡堪怜委径旁。羞傍晓星迎剑佩，故教秋露冷衣裳。

自知应著寒篱色，谁谓犹携满袖香。遥忆上林红共紫，每陪春赏沐恩光。
宁国溪上 其一
魏观（明代）

青山如旧识，迢递送行舟。故里一丘乐，归心千叠愁。

树腰红日转，沙尾白云流。李郭多仙气，飘飘想并游。
荷花
文彦博（宋代）

翠羽亭亭盖，微障越鄂君。锦书何日寄，绣被几时薰。

步稳非因学，丝轻未见棼。唯愁容易散，尽作楚天云。
八月十九日，城东辟喧，孤坐书怀
范梈（元代）

始生值高秋，久客感流年。眷兹琳宇閟，瞰彼沧海壖。

雾畜朝雨泄，云泛暑风还。避人非绝俗，淹病实妨贤。

昉膺良辰会，适使中情宣。静能驱百虑，生已慕孤鶱。

焚香礼碧草，种玉思蓝田。焉得青鸟使？驰归王母边。
安乐窝中吟
邵雍（宋代）

安乐窝中职分修，分修之外更何求。
满天下士情能接，遍洛阳园身可游。
行已当行诚尽处，看人莫看力生头。
因思平地春言语，使我尝登百尺楼。
安乐窝中事事无，唯存一卷伏羲书。
倦时就枕不必睡，忺后携筇任所趋。
准备点茶收露水，堤防合药种鱼苏。
苟非先圣开蒙悋，几作人间浅丈夫。
妇女之孝二十首·曹娥
林同（宋代）

上虞一巫女，名乃至今垂。
端的由纯孝，非专在好辞。
偈颂一百五十首
释心月（宋代）

连城之璧本无瑕，何中生来便撒沙。
跛脚阿师知落处，好冤家有恶冤家。
新昌县寄朱启宇
张可前（清代）

负郭三家市，窥城万木村。水春喧雨急，山烧入云昏。

露草蛇盘径，风林虎啸门。何时荒僻地，归与故人论。
借居夜闻水声
舒岳祥（宋代）

寒水泠泠出洞来，月明静听转清哀。无人与入琴丝写，流下前溪漾落梅。
二月四日梅山弟留饮
陈著（宋代）

醉中咄咄向空书，开眼犹能傲薄夫。
多事光阴存社栎，十年筋力老园芜。
籓篱吾道难为党，衣食诸人未信儒。
怀抱海深姑寄酒，习家池上不同途。
蝶恋花（劝酒致语）
黄裳（宋代）

适来已陈十二短章，辄歌三五盛景。累累清韵，尚渐梁上之飞尘；抑抑佳宾，须作乡中之醉客。同乐当勤于今夕，相从或系于他年。更赋幽情，再声佳咏。

万籁无声天地静。清抱朱弦，不愧丹霄镜。照到林梢风有信。抬头疑是梅花领。

万感只应闲对景。独倚危栏，扰扰人初定。吟不尽中愁不尽。溪山千古沈沈影。
困学二首 其一
朱熹（宋代）

旧喜安心苦觅心，捐书绝学费追寻。困衡此日安无地，始觉从前枉寸阴。
蝶恋花（感兴）
刘辰翁（宋代）

过雨新荷生水气。高影参差，无谓思量睡。梦里不知轻别意。醒来竟是谁先起。

去路夕阳芳草际。不论阑干，处处情怀似。记得分明羞掷蕊。自知不是天仙子。
晚步顺阳门外
陈与义（宋代）

六尺枯藜了此生，顺阳门外看新晴。
树连翠筱围春昼，水泛青天入古城。
梦里偶来那计日，人间多事更闻兵。
只应千载溪桥路，欠我媻姗勃窣行。
安禅者为思溪国觉专使远至国清以偈却之
释怀深（宋代）

丰干端是饶舌汉，引惹闾丘特特来。累及寒山无雪处，岩门从此不应开。
朝中措·送刘仲原甫出守维扬
欧阳修（宋代）

平山阑槛倚晴空，山色有无中。手种堂前垂柳，别来几度春风？
文章太守，挥毫万字，一饮千钟。行乐直须年少，尊前看取衰翁。(尊 通：樽)
夏首病愈因招鲁望
皮日休（唐代）

晓入清和尚袷衣，夏阴初合掩双扉。一声拨谷桑柘晚，

数点舂锄烟雨微。贫养山禽能个瘦，病关芳草就中肥。

明朝早起非无事，买得莼丝待陆机。
走笔戏赠万伯修使君二首 其一
邢侗（明代）

五花胡马鹴鹔裘，夜猎归来兴未休。教唱西凉新乐府，一时霜月遍幽州。
和帅座劝农三首 其二
赵善括（宋代）

指日追锋数驿亭，论恩便合对丹屏。行看功业掀天地，陈迹俱堪入汗青。
沧洲十咏 其八 竹里轩
王恭（明代）

露叶凝晓烟，霜枝老苔石。夜半独行时，清凉满巾舄。
寄怀阎安中
顾禧（宋代）

金门射策尽名贤，谁似江南阎子然。
白虎谈经知独步，苍松入梦已多年。
凌云赋笔雄千古，倒峡词源倾百川。
若忆古人愁绝处，西陵花柳日芊眠。
题万年妙莲阁
吕仲甫（宋代）

千尺杉前帝释宫，种莲不用百花丛。石桥路近横天外，池水光寒坐槛中。

红日几窗新活计，白云香火旧家风。虎溪社客今憔悴，此意凭谁谢远公。
杂诗
韩淲（宋代）

富贵荣华总未经，此身虽老意何惊。日梳白发凭轩笑，时照苍颜傍水行。

局束一家儿女态，凋零四海友朋情。烛摇醉眼梅花白，香动夜窗吹雨声。
戴帅初九日无憀以满城风雨近重阳为韵七首袖
陈著（宋代）

履险须顿足，逢躁须戒吻。
况今为何时，正恐无地隐。
柴门倘可闭，即与桃源近。
岂无耆旧在，努力各自谨。
早食铁佛寺
孔武仲（宋代）

破壁题名满，往还如置邮。
山河万里道，车马片时休。
白日初腾晓，凉蝉已唤秋。
便添山野兴，咫尺帝王州。
后迎驾行
邓肃（宋代）

挥鞭冲晓露，归鞍载夕阳。
一日复一日，不见御袍黄。
左衽须文绣，毡车奉珪璋。
作意礼乐盛，而乃访毛嫱。
上皇袭太平，珍怪乘四方。
奇器惊鬼划，舞要欲雪翔。
端为大盗积，万里来贪狼。
文移急星火，搜抉到毫芒。
伐柯则不远，吾道其复昌。
君看天宇间，紫微已辉光。
跃马今朝去，定拜御炉香。
恶衣供禹御，茅茨覆尧堂。
为邦消底物，人心归则王。
杂咏一百首·鬼谷子
刘克庄（宋代）

遗书今羽化，传者匪真书。
此老纵横祖，仪秦得绪馀。
薙草
李廌（宋代）

宿草竞春力，阶除日青青。
何心愿滋茂，薙去辄复生。
一气养万类。兰药尽勾萌。
何当纫余佩，采采撷芳英。
浪淘沙·帘外五更风
李清照（宋代）

帘外五更风，吹梦无踪。画楼重上与谁同？记得玉钗斜拨火，宝篆成空。
回首紫金峰，雨润烟浓。一江春浪醉醒中。留得罗襟前日泪，弹与征鸿。
同魏季脩雪中闲步二首 其二
陈渊（宋代）

草草瑶池小宴终，玉人招我广寒宫。归来怀袖天香满，月照梅梢雪未融。
句
高元矩（唐代）

砚贮寒泉碧，庭堆败叶红。
游藏春坞用坡韵复题其后
释了元（宋代）

门掩青春春自饶，未容取次老僧敲。输他蜂蝶无情物，相逐偷香过柳梢。
点绛唇·金井空阴
吴文英（宋代）

金井空阴，枕痕历尽秋声闹。梦长难晓。月树愁鸦悄。梅压檐梢，长蝶寻香到。窗黏了。翠池春小。波冷鸳鸯觉。
题垂虹桥寄同年叔楙秘校
郑獬（宋代）

三百栏干锁画桥，行人波上踏灵鳌。
插天螮蝀玉腰阔，跨海鲸鲵金背高。
路险截开元气白，影寒压破大江豪。
此中自与银河接，不必仙槎八月涛。
眼昏
释函是（明代）

去年齿痛疑生尽，今日偷生眼又昏。牡丹蕾小花同叶，山径云又石作豚。

世故无闻真法界，目前不见别乾坤。解嘲未必全因老，亦有微言过漆园。
游烂柯山 其三
薛戎（唐代）

二仙行自适，日月徒迁徙。不语寄手谈，无心引樵子。

蒙分一丸药，相偶穷年祀。
声声慢
奚岊（宋代）

秋声淅沥，楚棹吴鞭，相逢易老颜色。桐竹鸣骚音韵，水云空觅。炎凉自今自古，信浮生、有谁禁得。漫回首，问黄花还念，故人犹客。

莫管红香狼藉。兰蕙冷，偏他露知霜识。木落山空心事，对秋明白。征衣暗尘易染，算江湖、随人宽窄。正无据，看寒蟾、飞上暮碧。
沙苑行
杜甫（唐代）

君不见左辅白沙如白水，缭以周墙百馀里。

龙媒昔是渥洼生，周血今称献于此。苑中騋牝三千匹，

丰草青青寒不死。食之豪健西域无，每岁攻驹冠边鄙。

王有虎臣司苑门，入门天厩皆云屯。骕骦一骨独当御，

春秋二时归至尊。至尊内外马盈亿，伏枥在坰空大存。

逸群绝足信殊杰，倜傥权奇难具论。累累塠阜藏奔突，

往往坡陀纵超越。角壮翻同麋鹿游，浮深簸荡鼋鼍窟。

泉出巨鱼长比人，丹砂作尾黄金鳞。岂知异物同精气，

虽未成龙亦有神。
诗四首 其四
范镇（宋代）

马足知人意，骎骎不少留。路回山斗转，沙漫水平流。

雪底青春动，林梢赤气浮。故园花发早，待得到家否。
西山雪岭
姚勉（宋代）

风掀晴空作顽冷，雪欲成冰漫翠岭。
白云崷崒堆不散，玉龙蜿蜒睡未醒。
岷峨太白横参井，移作西山奇处景。
洪崖安在呼使来，与驾飞车登绝顶。
九日閒居读陶诗有怀 其四
吴泳（宋代）

天地大庐舍，谁使渠滔滔。拟如原卜居，卷屋皆波涛。

又思囚山原，匪虎吾狴牢。独惟安乐窝，邵子差雄豪。

驾言欲问津，蔽吾以蓬蒿。颇思振衣起，浊酒且自陶。

一生任运耳，目送冥鸿高。
满庭芳 赠王知玄
马钰（金朝）

儿孙枷杻，妻妾干戈。惺惺灵利邪魔。蜗角蝇头名利，宠辱惊多。

寻思上床鞋履，到来朝、事节如何。遮性命，奈一宵难保，争个甚么。

好伴山侗马钰，松峰下逍遥，醉舞狂歌。膝上琴弹碧玉，调格冲和。

炉中养成大药，现胎仙、舞袖婆娑。恁时节，礼风仙，同上大罗。
安丰粹李华被旨监军入闽讨贼华身督诸将先破
戴复古（宋代）

三年壮士起淮濆，贾勇从公定七闽。
在昔猩鼯中夜啸，而今桃李万山春。
临危性命轻如叶，破敌机锋妙若神。
自此南人不知反，使君还亦是天人。
雪夜同惟敬饯别彦国还卢龙得高字
欧大任（明代）

浊酒寒宵共尔曹，明朝东去客途劳。山窥上谷孤城月，关倚玄菟万里涛。

黄竹当歌燕雪积，白云随骑朔风高。期君早献甘泉赋，金马词臣待彩毫。
次韵司封使君新岁喜雪
朱长文（宋代）

玉烛均调应改元，贤侯喜雪望尧天。
暗声撒竹高齐夜，瑞彩连尧画戟前。
千里湖山成洞府，万家觞咏展宾筵。
应邻陋巷袁安卧，拥褐孤吟又过年。
登西湖北楼
丘濬（宋代）

澄霁无涯混一区，似开尘纲到华胥。
图抨水墨烟昏处，国占清华月上初。
云梦泽宽城邑远，华严川好酒胥疏。
祇期摆脱名韁了，来约真仙傍此居。
题陆子泉
王汾（宋代）

泉品旧知名，澄源石甃盈。甘滋饱僧饭，润泽济农耕。

漱玉人谁饱，囊茶客自烹。久供鸿渐啜，曾奉赞皇羹。

昨忝此邦守，令无诸县行。烦酲想岩壑，一日慰幽情。

惭怍方堆面，尘埃正满缨。临流聊洗濯，心已识蒙亨。
栗禁
赵师秀（宋代）

宵长非一梦，欲记已迷茫。
照镜枯于腊，梳头落似霜。
病疴如退愈，贫屡又商量。
所嗜惟崖栗，今年不敢尝。
寺晚
张耒（宋代）

春寒掩古寺，迟日转修郎。
古殿流尘暗，空庭碧草芳。
中有搘筇者，非醉亦非狂。
谪官沧江上，已换一炎凉。
春来不出门，蔬饭守禅堂。
不知门外花，风雨知在亡。
兴来时展卷，睡足自焚香。
清吟尝旨酒，疏懒味何长。
次韵仲益解嘲
邹浩（宋代）

真宰干万物，物物相乘除。童角赎以牙，毕竟均有无。

江山与丝竹，等为荐虚徐。江山寂寞生，丝竹富贵馀。

要知谢安石，青史端几书。达人眼目开，洞照无亲疏。

安用欣厌间，浪取尔与余。独喜丰蔀幽，坐获骊龙珠。
读陈少参止采珠疏
张诩（明代）

采珠为害可胜穷，谁沥丹诚达九重。已见地方遭水火，宁驱民命饱蛟龙。

薇垣信有回天力，草野宁知曲突功。如此医和堪活国，几多药裹肘囊中。
鹧鸪天·插脚红尘已是颠
陆游（宋代）

插脚红尘已是颠。更求平地上青天。新来有个生涯别，买断烟波不用钱。
沽酒市，采菱船。醉听风雨拥蓑眠。三山老子真堪笑，见事迟来四十年。
登宝意寺上方旧游（寺在武功，曾居此寺）
韦应物（唐代）

翠岭香台出半天，万家烟树满晴川。

诸僧近住不相识，坐听微钟记往年。
观雪溪傍
利登（宋代）

平昔起常晚，兹晨独不眠。
乍惊花绕院，顿觉树连天。
竹压溪头路，冰垂岩下泉。
四时长似此，未必有人怜。
过东义庄感旧而作
湛若水（明代）

遵河过义庄，忆昔史子贤，三以义让业，附郭二顷田。

养贤为国桢，有功人不然。又闻溧阳谣，赈饥破什千。

焚券公煤山，允殖王所天。有功蒙不韪，养贤以殖氓。

贪夫多灭义，反为世人怜。三代直道行，天运亦何愆？

嗟亦已焉哉，问天天不言。矢时告来裔，感义同勉旃。
张岩拙轩窯寺用壁韵
卫泾（宋代）

几阵凉风清不尽，一天秋色渺无边。
僧房好处閒窗牖，把定山椒紫翠烟。
奉和御制扇
徐铉（宋代）

齐纨新裂月轮全，蝉雀分明彩翠鲜。
救暍自符仁主意，扬风须翠手中扇。
暂遮楼日霞光透，半掩歌唇宝靥圆。
一曲睿调精比兴，好将金石奉雕镌。
题蒋道士房
皇甫冉（唐代）

轩窗缥缈起烟霞，诵诀存思白日斜。

闻道昆仑有仙籍，何时青鸟送丹砂。
渔村杂诗十首再和前韵
薛嵎（宋代）

兰菊分畦笋作鞭，南山相对意悠然。
城中有路何曾入，只许苍头趁钓船。
满庭芳（和王常令双莲堂）
王之道（宋代）

翠盖千重，青钱万叠，雨余绿涨银塘。藕花无数，高下斗芬芳。浑似华清赐浴，温泉滑、洗出真香。何妨更，合欢连理，高压万芝祥。

风流，贤太守，当年奏瑞，盛事名堂。好是琉璃池上，一片宫妆。况有薰风解愠，流霞泛、丝竹成行。依莲暇，联珠唱玉，应不愧金相。
小重山 次薛昭蕴韵，悼杨清磬庚兄
吴湖帆（清代）

回溯城南杨柳青。卅年离乱别，月重明。西风吹乍断肠声。

清泪滴，何处觅流莺。

佳约不期成。停杯思福致，若为情。几番惆怅且分行。

跫音寂，无语暗愁生。
渔牧二首 其二 牧
夏原吉（明代）

寒傍阳坡煖浴河，闷吹芦管倦眠蓑。宁生当日何为者，车底区区扣角歌。
笙
张祜（唐代）

董双成一妙，历历韵风篁。
清露鹤声远，碧云仙吹长。
气侵银项湿，膏胤漆瓢香。
曲罢不知处，巫山空夕阳。
赠王建司马
姚合（唐代）

久向空门隐，交亲亦不知。文高轻古意，官冷似前资。

老觉僧斋健，贫还酒债迟。仙方小字写，行坐把相随。
三君咏。郭代公（元振）
高适（唐代）

代公实英迈，津涯浩难识。拥兵抗矫征，仗节归有德。

纵横负才智，顾盼安社稷。流落勿重陈，怀哉为凄恻。
浣溪沙 其一 游感通寺赠冰壶
杨慎（明代）

病起思乡太剧愁。荒城无地可登楼。仙人要我感通游。

绿水似环萦岛屿，白云如带绕林丘。凉风先借一分秋。
次韵李太博书羽扇亭二首
释宝昙（宋代）

不许屏间著妓围，却容半坐对斜晖。
官馀战马浑无用，雨扼边云故一挥。
诗入邛崃应更险，身如杜宇肯忘归。
殷勤沥酒苍波外，罢点驼酥斫蟹肥。
子大有游东山之约以诗相趣因次其韵
王炎（宋代）

家如锦里先生甫，诗似钱塘处士逋。
若解山中安稳住，定胜软饱卧流苏。
青山高为宋郎中德之作
程公许（宋代）

青山高，六六峰。
遥镌嵽叶千万仞，斗起西南天半空。
蒸岚喷薄不得泄，翠屏掩霭深几重。
不知丹梯委曲到何许，飞楼杰观缥缈疑神功。
丈人天上足官府，受此叠嶂高巃嵷。
奏疏白玉京，此山上帝之离宫。
臣请为帝守宫钥，检课列仙功行之异同。
帝凭玉几颔其奏，导以绛节双青童。
岳灵叶峨远奔命，其下渎鬼趋濛鸿。
丹书校录晓继夕，朱衣执侍严且恭。
赤明龙汉屈指今几劫，珠幢羽帔可想不可纵。
云璈鉴鍧洞天晓，步虚寥这阊阖风。
有时山空夜永斗柄出复没，眩眼千炬煜煜灯吐红。
呜呼青山高兮六六峰，丈人宫阙兮远层穹，
飞仙来往兮安得逢。山中人兮媚幽独，
烜山绪兮雪溪翁。形癯霄汉舞皓鹤，
神茂晴天霹雳峦森老松。三生曾侍丈人之左右，
出入孔老竺乾之学该以通。把茅山间二十年，
幽棲活计那讳穷。白云四壁兮风月窗栊，
玉泉召唤饴柏实可饔。丈人悯世日混浊，
敕遣下山开瞽矇。被发鞭麒麟，
吧霆呵灵霳。高冈一鸣众鸟瘖不吐，
修门再入九虎狞以攻。飘然整我飞霞佩，
佳山水处挟册从。仙槎尚有楼突兀，
荡漾万顷风涛中。酒酣浩歌蕊珠三叠之险韵，
出没蛟蜃悲鱼龙。道逢分池老仙伯，
握手一笑蟇鼻烟溟濛。混成庵中据梧默数息，
明霞阁上弹铗看飞鸿。丈人嗔不归，
鸾歌凤舞瞻听慵。我闻至人离世不忘世，
肯学山泽之臞块独守此虎豹丛。欧子来自神清洞，
乐天故棲蓬海东。手携天孙云汉之机杼，
下与世俗一洗组纂之拙工。后先相望几百年，
帝命何独私与公。青山之阴烟霞浓，
六时滴水声玲珑。猿鹤何知强悽怨，
祝公不用思{忄蟲}{忄蟲}。我愿飞章夜扣丈人九仙之宝室，
世路荆棘人心蓬。洗氛涤祲待雨露，
惊聩醒醉须笙镛。乞公且住千百负，
要使民有司命儒有宗。色丝不尽今古胸，
产衮何阙须弥缝，笑谈变俗为时雍。
青山青山长好在，洞天气物何曾改。
归来瑶简朝丈人，坐看桑田变沧海。
挽蔡久轩
吴势卿（宋代）

识见先几炳蔡著，艰难国事虑阽危。
龟山如用求得半，君实未亡犹可为。
人渺江涛已如此，公骑箕尾欲何之。
门生老病丹心折，伫立空山有所思。
凤皇台
倪垕（宋代）

凤皇凤皇几千载，凤皇已去台空在。应多燕雀语画梁，瞥见蛟空起沧海。

二十年前曾来游，野田白鹭涵清秋。今夕何夕领宾客，饭盂有饭思貔貅。

六朝故国金陵道，柳外闲愁仗谁扫。掀髯一笑问西风，未必江山知我老。
木芙蓉 其一
宋祁（宋代）

芙蓉本作树，花叶两相宜。慎勿迷莲子，分明立券辞。
和答钱文高四首 其四
张守（宋代）

觅句高攀孟浩然，藏经远慕汉韦贤。深林小隐成幽趣，我得为邻愧子先。
德裕久不见过赋此诗邀之
周孚（宋代）

顷年来卜西里居，知与吾子同枌榆。赵郎过我问信初，袖中售子所著书。

短笺小字纷蚍蜉，我初读之意魁梧。闻若不识深愧渠，惊风翩翩下履凫。

握手正自山泽癯，短人虽短才则殊。囊中锥见难须臾，如君精悍谁能如。

反以一饭先老夫，穷年翰墨同染濡。当时此约何可渝，岁月忽忽霜生须。

空房肺疾愁相如，跫然叩户今则疏。斯文缀缉谁助余，颠沛望子一臂扶。

前村雨足瓜芋区，向日敝庐新粪除。祝子来过勿踌躇，堆床败简翻蠹鱼，共倒浊酒羹瓠壶。
华山德云堂
孙觌（宋代）

昔年曾上德云堂，木奴千树新著霜。白首重来十载后，六华檐著薰风香。

湖上青青只如旧，湖波涨渌浓于酒。堂中老宿尚依然，乌鹊巢肩柳生肘。
挽卓生甫二首
陈著（宋代）

袖携文满卷，下问及深衣。
拟议金难订，稽迟璧未归。
重逢何日是，一梦已人非。
宿草自春处，老心东向飞。
同邢希声游化成岩
赵蕃（宋代）

客授袁州且二三，胜游兹日始舆篮。
僧残尚保高低寺，迹古犹呼上下岩。
不省眼中如昔否，可惭笔底欠穷探。
平泉草木今金濑，免郡还家未趁参。
玉兰花次韵
文彭（明代）

玉花千队映华筵，胜赏须知异隔年。香透纱窗疑郁烈，影摇庭月斗婵娟。

歌停莫使空金斝，赋就凭谁襞绛笺。若向杨州比琼树，未应声价让渠专。
岁暮杂感十首
曾国藩（清代）

纷纷节候尽平常，西舍东家底事忙？
十二万年都小劫，七千馀岁亦中殇。
蜉蝣身世知何极，胡蝶梦魂又一场。
少昊笑依情太寡，故堆锦绣富春光。
代赠李以洪归洪州 其三
梁寅（元代）

象牙潭里帆过后，石头渡口船到时。洲人洲上迎归楫，山客山中劳远思。
享庙乐辞十八首 其三 昭夏乐
佚名（隋代）

大祀云事，献奠有仪。既歌既展，赞顾迎牺。执从伊竦，刍饰惟栗。

赞用于庭，将升于室。且握且骍，以致其诚。惠我贻颂，降祉千龄。
我归遭雨
曾丰（宋代）

莫予我食，食于公庾。
我归遭雨，我不以为苦也。
醉桃源
赵师侠（宋代）

杜鹃花发映山红。韶光觉正浓。水流红紫各西东。绿肥春已空。

闲戏蝶，懒游蜂。破除花影重。问春何事不从容。忧愁风雨中。
解语花二首 其二
蒋敦复（清代）

鹃红叫月，蝶翠沈烟，黄昏绣帘寂寂。晕颊微涡，似菱华、孤影晚妆犹湿。

银屏浅约，微点染、胭脂冷色。铸就相思金滴滴，燕子偏衔得。

佳人空掩素面，罗袖薄寒，春去怕端的。暮雨潇潇，问天公、怎忍海棠狼藉。

华年锦瑟。啼老绿杨莺思窄。玉箸替、垂风露下，偷背兰釭立。
睡起 其四
李彭（宋代）

穱麦翻畦雉羽斑，郊园贳酒有馀欢。奈何苦雨倾沧海，坐遣南翁衣带宽。
次韵邢德允见赠
陆游（宋代）

人间荣瘁固难穷，岁月推迁即老翁。
马骏初非凡眼识，源深终与大川通。
细思渭北希高价，终胜淮南诮发蒙。
莫学三山顽钝叟，一生空耗太仓红。
谢靳石门道籙见访
王镃（宋代）

石门仙人云霞裳，飘飘飞佩来山房。
松间看鹤不相见，灵风满路馥天香。
题林校书花严寺书窗
孟郊（唐代）

隐咏不夸俗，问禅徒净居。翻将白云字，寄向青莲书。

拟古投松坐，就明开纸疏。昭昭南山景，独与心相如。
和御制白莲诗 其二
王安中（宋代）

华堂起江沚，璇榜塞门楣。眈如垂天云，始与烟水宜。

圆荷盖千顷，高柳排四涯。娟娟初芙蓉，濯濯清沦漪。

造物与奇胜，冰姿焕相差。唐昌玉蕊仙，流步光入扉。

霜寒挈青女，夜永过月妃。纫佩杂琼华，施朱笑红滋。

但薰百和香，不染六铢衣。新篇来帝所，天语妙莫窥。

徜徉洞庭野，九奏惊咸池。恩隆许赓续，万漏敢固辞。
壶中天 寿朋友八月廿二
佚名（宋代）

清凉天气，正中秋过后，恰才七日。岳降生申逢令旦，听得欢声洋溢。

戏彩堂前，两行珠翠，酒劝杯浮碧。祝君遐算，寿星长对南极。

仰羡性地宽闲，平生酷爱，占断倾城色。好展少年攀桂手，同作蟾宫□客。

料想嫦娥，一枝留待，已得真消息。馨香满袖，凤楼人尽怜惜。
贺新凉 旅况自遣，用雪客秋水轩倡和词韵
徐釚（清代）

双鬓萧骚卷。金台侧、旅魂空飏，病魔难遣。只立低徊形共影，况是烛花垂泫。

提别绪、春蚕蒙茧。开箧鲛绢浑似锦，裹相思、珠泪成深浅。

离恨锁，眉难展。

五陵年少都通显。叹狂生、胡琴击碎，唾壶敲扁。昨夜邯郸曾入梦，惊断寺门荒犬。

犊鼻裤、何时其免。饱杀侏儒臣饿死，怪秦皇、不尽烧坟典。

肠欲断，西风剪。
王公济兰荄
刘弇（宋代）

闾里传惊饱物华，此亭真是一生涯。人知菽水欢终异，地比蓬蒿径自佳。

岁计黄云千䆉稏，春心青玉几龙蛇。不须分外开新畹，故有儿孙敌谢家。
偷声木兰花 红桥即事
邹祗谟（清代）

绿杨城外平山路。五里香尘消暖雾。水碧迢迢。溪北溪南出画桥。

酒旗闲向春阴捲。黄鸟一双篱外啭。堤畔人家。风细秋千影半斜。
晋鼓吹曲二十二首 其十八 顺天道
傅玄（魏晋）

顺天道。握神契。三时示。讲武事。冬大阅。鸣镯振鼓铎。

旌旗象虹冬。文制其中。武不穷武。动军誓众。礼成而义举。三驱以崇仁。

进止不失其序。兵卒练。将如阚虎。惟阚虎。气陵青云。解围三面。

杀不殄群。偃旌麾。班产军。献享蒸。修典文。嘉大晋。

德配天。禄报功。爵俟贤。飨燕乐。受兹百禄。嘉万年。